**KISVÁRDA VÁROS ÖNKORMÁNYZATA**

**KÉPVISELŐ-TESTÜLETÉNEK**

**25/2023. (X. 31.)**

**önkormányzati rendelete**

1. **a parkolás szabályairól és a parkolási díj megállapításáról szóló önkormányzati rendelet elfogadására**

Kisvárda Város Önkormányzat Képviselő-testülete, a közúti közlekedésről szóló 1988. évi I. törvény 15/A. § (1) bekezdés a) pontjában kapott felhatalmazás alapján – Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva – a következőket rendeli el.

**1. Díjköteles várakozási területek**

1. § A parkolási díjzónába tartozó várakozási díjköteles várakozási területeket a rendelet 1. számú melléklete tartalmazza.

2. § Az 1. §-ban meghatározott várakozási területeken, a várakozási díjköteles várakozási időszak hétfőtől péntekig 8:30 órától 16:00 óráig tart.

**2. Várakozási díjak**

3. § A parkolási díjzónába tartozó várakozási díjköteles várakozási területeken alkalmazandó várakozási díj mértéke 150 Ft/óra.

4. § (1) A parkolási díjzónába tartozó várakozási díjköteles várakozási területeken alkalmazandó bérlet térítési díjának mértéke:

a) havi bérlet esetén: 4.000 Ft,

b) negyedéves bérlet esetén: 11.200 Ft,

c) féléves bérlet esetén: 18.400 Ft,

d) éves bérlet esetén: 36.400 Ft.

(2) A parkolási díjzónába tartozó várakozási díjköteles várakozási területeken a napijegy díjának mértéke: 600 Ft

(3) Az (1) bekezdés szerinti parkolási bérleten, kizárólag annak megvásárlásakor, kérelemre, maximum 2 db gépjármű rendszáma tüntethető fel, de a bérlet egyidejűleg 1 gépjármű parkolására használható.

(4) Nem mentesít a díjfizetési kötelezettség alól a várakozás időtartama alatt a járműben való tartózkodás.

**3. Várakozási díjfizetés alól mentesítettek, kedvezményes várakozásra jogosultak köre**

5. § (1) Az 1. §-ban meghatározott várakozási területeken, várakozási díj nélkül várakozhatnak:

a) a figyelmeztető jelzéssel jogszerűen ellátott, közszolgáltatást ellátó járművek,

b) a mozgáskorlátozott személyek gépjárművei.

(2) Az (1) bekezdés b) pontja alapján, azon személyek jogosultak a mentességre, akik

**érvényes mozgásában korlátozott személy parkolási igazolványával rendelkeznek és azt jogszerűen használják.**

6. § (1) Lakáskörnyéki bérletre jogosultak azok a kisvárdai lakosok, akiknek lakóhelyük, vagy tartózkodási helyük a parkolási díjzónába tartozó várakozási díjköteles várakozási övezetekben van, és lakóhelyükhöz közelebb található fizető, mint nem fizető parkolóhely.

(2) A lakáskörnyéki bérlet csak a lakáshoz legközelebb eső várakozási díjköteles várakozóhelyen használható fel, amelyet az üzemeltető a bérleten tüntet fel.

(3) Lakáskörnyéki bérlet nem illeti meg azt a magánszemélyt, akinek fizető várakozóhellyel közvetlenül érintkező ingatlana előtt parkolásra alkalmas kocsibejáró, valamint akinek fizető várakozóhellyel közvetlenül érintkező ingatlanán megfelelő garázs, illetve kocsi beálló található.

(4) A lakáskörnyéki bérlet ingyenes.

**4. A várakozási díjköteles várakozási területek üzemeltetése**

7. § A parkolási díjzónába tartozó, várakozási díjköteles várakozási területek üzemeltetéséről a Kisvárdai Intézményműködtető Nonprofit Korlátolt Felelősségű Társaság gondoskodik.

8. § (1) Az 1. §-ban meghatározott várakozási területeken, az üzemeltető, tájékoztató táblákat helyez el.

(2) A tájékoztató tábláknak, a következő információkat kell tartalmaznia:

a) az üzemeltető nevét, címét,

b) a várakozási díjköteles várakozási időszakot,

c) a várakozási díj összegét, lerovásának módját,

d) a pótdíj mértékének meghatározását,

e) a várakozási díjköteles várakozási területre vonatkozó figyelemfelhívást.

9. § (1) Az üzemeltető, a várakozási díjköteles várakozási területeken lévő várakozóhelyeket, jól látható felfestéssel jelöli meg.

(2) Az üzemeltető köteles gondoskodni:

a) a parkolójegyek, bérletek folyamatos biztosításáról, az igazolások kiadásáról,

b) a parkolójegyek, bérletek árusításának megszervezéséről,

c) a tájékoztató táblák kihelyezéséről,

d) a szükséges burkolati jelek felfestéséről,

e) jelen rendeletben rögzített szabályok betartásának ellenőrzéséről,

f) az üzemeltetéssel kapcsolatos egyéb feladatok ellátásáról.

**5. A várakozási díjköteles várakozási területeken lévő várakozóhelyek igénybevétele**

10. § (1) A várakozási díjköteles várakozási területeken lévő várakozóhelyeket – az 5. § (1) bekezdés a) pontjában meghatározott kivétellel –:

a) előreváltott parkolójeggyel, vagy

b) előreváltott bérlettel, vagy

c) az 5. § (2) bekezdésben meghatározott igazolvánnyal, vagy

**d)mobiltelefonról aktiválható parkolási rendszer használatával l**ehet igénybe venni.

(2) A parkolójegy vásárlása történhet

1. a parkolójegy automatáknál magyar forint érmével,
2. a nemzeti mobil fizetési rendszeren keresztül mobiltelefonról SMS küldésével, vagy
3. erre alkalmas applikáció segítségével.

11. § (1) A parkolójegyet, a várakozási díjköteles várakozási területeken lévő várakozóhelyre történő érkezést követően haladéktalanul, de legfeljebb 5 percen belül érvényesíteni kell, **a mobiltelefonos rendszert a parkolás megkezdésekor aktiválni kell**.

(2) A parkolójegyet, a díjzónára vonatkozó várakozási díj mértékének, és a tervezett várakozás időtartamának megfelelően kell érvényesíteni.

(3) Egy parkolójegyet csak egyszer lehet érvényesíteni, a már érvényesített parkolójegy újra nem használható fel.

**(4) A mobiltelefon használatával aktiválható parkolási rendszert a szolgáltatás megvásárlásakor az üzemeltető által adott tájékoztatás szerint kell igénybe venni.**

**(5) A Nemzeti Mobilfizetési Rendszerhez való csatlakozáshoz a parkolókat üzemeltető Kisvárdai Intézményműködtető Nonprofit Kft. jogosult szerződést, együttműködési megállapodást kötni a Nemzeti Mobilfizetési Zrt-vel.**

12. § A 11. §-ban meghatározott dokumentumokat jól láthatóan, a várakozási díjköteles várakozási terület jogszerű igénybevételének ellenőrzését lehetővé tevő módon kell elhelyezni **a gépjármű első szélvédője mögött.**

**6. A várakozási díjköteles várakozási területeken lévő várakozóhelyek bérbeadása**

13. § (1) A várakozási díjköteles várakozási területeken lévő várakozóhelyek, kizárólagos használatra bérbe adhatók.

(2) Az (1) bekezdés szerinti bérleti szerződések megkötésére a várakozási díjköteles várakozási területek üzemeltetője jogosult.

(3) Az (1) bekezdés szerinti bérleti szerződés kizárólag tárgyévre köthető meg.

(4) Az (1) bekezdés szerint bérbe adott, várakozási díjköteles várakozási területeken lévő várakozóhelyek aránya, a várakozási díjköteles várakozási területeken lévő várakozóhelyek 10 %-át nem haladhatja meg.

14. § A kizárólagos használattal érintett, várakozási díjköteles várakozási területeken lévő várakozóhelyek bérleti díjai:

a) éves bérleti díj: 66.000 Ft,

b) féléves bérleti díj: 33.000 Ft,

c) negyedéves bérleti díj: 16.500 Ft,

d) havi bérleti díj: 5.500 Ft.

15. § (1) A 13. § (1) bekezdés alapján kizárólagos használatra jogosult személy köteles gondoskodni a kizárólagos használattal érintett várakozási díjköteles várakozási területen lévő várakozóhely lezárásáról, megjelöléséről.

(2) A kizárólagos használattal érintett várakozási díjköteles várakozási területeken lévő várakozóhely kizárólag parkolásra, illetve áru ki, vagy berakodására használható.

**7. A zöld parkolóhelyeken történő parkolás szabályai**

16.§ (1) Az elektromos töltőállomások mellett, mindkét oldalon közvetlenül elhelyezkedő parkolóhelyek zöld parkolóhelyeknek minősülnek (a továbbiakban: zöld parkolóhelyek).

(2) A zöld parkolóhelyeket kizárólag a közúti járművek forgalomba helyezésének és forgalomba tartásának műszaki feltételeiről szóló miniszteri rendeletben meghatározott világoszöld alapszínű rendszámmal ellátott környezetkímélő gépkocsik használhatják. Más gépkocsik parkolása a zöld parkolóhelyeken tilos.

(3) A zöld parkolóhelyek kizárólag elektromos töltésre használhatóak, legfeljebb a teljes feltöltés idejéig. A teljes feltöltést követően a zöld parkolóhelyet haladéktalanul el kell hagyni.

17. § A zöld parkolóhelyeken a közúti járművek forgalomba helyezésének és forgalomban tartásának műszaki feltételeiről szóló miniszteri rendeletben meghatározott világoszöld alapszínű rendszámmal ellátott környezetkímélő gépkocsik parkolása a feltöltés ideje alatt ingyenes.

18. § (1) A zöld parkolóhelyek 7.§ szerinti üzemeltetője táblával köteles megjelölni a zöld parkolóhelyeket. A táblán fel kell tüntetni a zöld parkolóhelyeken történő parkolás lényeges szabályait.

(2) Az elektromos töltőállomások üzemeltetése nem tartozik a 7.§ hatálya alá, azt külön megállapodás alapján kell biztosítani.

**8. Ellenőrzés**

19. § (1) A fizető parkolóhelyek szabályszerű igénybevételét és a parkolási díj megfizetését a fizető parkolókat üzemeltető Kisvárdai Intézményműködtető Nonprofit Kft. (4600 Kisvárda, Iskola tér 2.) erre kijelölt dolgozói üzemeltetési időben bármikor jogosultak ellenőrizni.

(2) Jogosulatlan használatnak minősül a parkolóhely igénybevétele, ha a gépjármű üzembentartója

a) parkolóhelyen érvényes parkoló bérlet vagy jegy nélkül, rendszám nélküli vagy a jármű rendszámától eltérő jeggyel,vagy a bérleten feltüntetettől eltérő helyen várakozik,

b) parkoló bérletét, jegyét, vagy a mozgáskorlátozottság igazolására szolgáló igazolványát nem az első szélvédő mögött és ellenőrizhető módon helyezi el a gépjárművön,

c) ha a jármű díjfizetési kötelezettség alá eső várakozási területen díjfizetés nélkül várakozik, vagy a kifizetett várakozási időt egy órára vagy annál hosszabb időre történt fizetés esetén legalább 15 perccel túllépi, a várakozási díjon felül pótdíjat kell fizetni,

d) ha a mozgásában korlátozott személy parkolási igazolványát (továbbiakban:igazolvány) nem a kedvezményre jogosult érdekében használja fel, az igazolvány érvényességének időtartama lejárt, az igazolvány teljes mértékben nem ellenőrizhető,

e) ha árurakodás esetén nem kerül elhelyezésre a gépjármű első szélvédője mögött ellenőrizhető módon az árurakodáshoz megváltott bérlet vagy parkolási jegy.

(3) Az üzemeltető, **a mozgáskorlátozott várakozóhely jogosulatlan használata valamint** mozgásában korlátozott személy részére kiadott parkolási igazolvánnyal való visszaélés gyanúja esetén értesíti a rendőrséget, vagy a Kisvárdai Polgármesteri Hivatal Közterület-felügyeletét.

(4) A burkolati jellel jelölt parkolóban a gépjármű tulajdonosa, vezetője köteles a járművet a kijelölt parkolóhelyen belül úgy elhelyezni, hogy a jármű egy kijelölt parkolóhelyet foglaljon el.

**(5) Az üzemeltető a zöld parkoló helyek jogosulatlan használata esetén értesíti a rendőrséget, vagy a Kisvárdai Polgármesteri Hivatal Közterület-felügyeletét.**

**9. Pótdíj**

**20. § (1)A pótdíj megfizetésére a közúti közlekedésről szóló 1988. évi I. törvény szabályait kell alkalmazni. Ha a jármű díjfizetési kötelezettség alá eső várakozási területen díjfizetés nélkül várakozik, vagy a kifizetett várakozási időt egy óránál rövidebb időre történt fizetés esetén 5 perccel, egy órára vagy annál hosszabb időre történt fizetés esetén legalább 15 perccel túllépi, várakozási esetenként egy órai várakozási díjat, továbbá pótdíjat kell fizetni.**

**(2) A pótdíj összege a pótdíj kiszabásának napját követő 15 napon belüli befizetés esetén az adott napon belül díjköteles időszakra és további két órai várakozásra számított várakozási díj, 15 napon túli befizetés esetén az egy órai várakozási díj negyvenszerese. E bekezdés alkalmazása során befizetésnek minősül a fizetési művelet elindítása is. A pótdíj kiszabásáról szóló értesítést a jármű szélvédőlapátján, vagy a járművön egyéb jól látható helyen kell elhelyezni.**

**(3) A díjfizetési kötelezettség alá eső várakozási területen díjfizetés nélkül várakozó járműre ugyanazon a várakozási területen egy naptári napon belül pótdíj csak egyszer szabható ki.**

**(4) A várakozási díj és a pótdíjfizetési kötelezettség egy év alatt évül el. A várakozási díj és a pótdíj után késedelmi kamat nem követelhető.**

**(5) A díjak és pótdíjak beszedése a Kisvárdai Intézményműködtető Nonprofit Kft. feladata. Ha a pótdíjat az esedékességet követő 30 naptári napon belül nem fizették meg, annak behajtására az üzemeltető jogosult fizetési meghagyás kibocsátására, továbbá polgári peres eljárás megindítására a gépjármű üzembentartója ellen.**

**(6) A pótdíj fizetési felszólítást a Kisvárdai Intézményműködtető Nonprofit Kft. által arra feljogosított személy a gépkocsi szélvédőjére köteles elhelyezni, melyen fel kell tüntetni az ellenőrzés időpontját, a gépkocsi rendszámát, a pótdíj fizetés indokát és a pótdíj megállapításához szükséges információkat.**

**10. Záró rendelkezések**

21. § (1) Ez a rendelet a kihirdetését követő napon lép hatályba.

(2) Hatályát veszti a parkolás szabályairól és a parkolási díj megállapításáról szóló 12/2020.(VII.10.) önkormányzati rendelet.

**Leleszi Tibor Barabás Jánosné dr.**

**polgármester jegyző**

Az önkormányzati törvényben biztosított jogkörömben eljárva a parkolás szabályairól és a parkolási díj megállapításáról szóló 25/2023. (X.31.) önkormányzati rendeletet 2023. október 31. napjával kihirdetem.

**Kisvárda, 2023. október 31.**

**Barabás Jánosné dr.**

**jegyző**

**1. sz. melléklet a 25/2023 (X. 31. ) sz. önkormányzati rendelethez**

Díjköteles várakozási területek

1. Somogyi Rezső utca

2. Sportcsarnok melletti parkoló

3. Szent László utca teljes szakasza

4. Várszínház és Művészetek Háza melletti parkoló

5. Csillag utca-Deák Ferenc utca-Mester utca-Szent László utca és Flórián tér által határolt területen kijelölt parkolók

6. Szent László és Várday István utca közötti területen kialakított 1238, 1229 és 1255 hrsz. alatt lévő parkolók

7. Díner István utcában lévő parkolók (2539/2. Hrsz.)

8., Flórián tér 1-2. szám alatti társasház belső udvara (781/3. hrsz.)

9., Szent László utca 71-73. (1325 és 1326/1. hrsz.)

10., Szent László utca 19. (1246. hrsz.)

11., Malom köz 11. (1252. hrsz.)

– **Indokolás –**

**a parkolás szabályairól és a parkolási díj megállapításáról szóló önkormányzati rendelet megalkotásához**

A jogalkotásról szóló 2010. évi CXXX. törvény 18.§-a előírja a jogszabály előkészítőjének azon kötelezettségét, hogy a jogszabály tervezetéhez indoklást csatoljon, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait. Az indoklásnak tájékoztatást kell adni a javasolt szabályozás, és az európai uniós jogból eredő kötelezettségek összhangjáról.

**A jogi szabályozás szükségességét alátámasztó társadalmi, gazdasági okok, célok:**

* Közlekedési infrastruktúra biztosítása.
* Önkormányzati feladatellátás biztosítása.
* Megfelelő színvonalú közlekedési feltételek megteremtése.
* Megfelelő közlekedéskultúra kialakulása feltételeinek megteremtése.
* Élhető belvárosi környezet kialakítása.
* Magas színvonalú parkolási rendszer megteremtése.
* Kisvárda városában a parkolás egységes szabályainak megteremtése.

**A jogi szabályozás szükségességét alátámasztó szakmai okok, célok:**

* Önkormányzati feladatellátás.

**A jogi szabályozás várható hatásai:**

* A jelenlegi parkolási feltételek színvonalának javulása.
* Javuló közlekedési feltételek.
* Bevétel növelése

A szabályozás tárgyával kapcsolatosan az EU nem ír elő jogalkotási kötelezettséget Kisvárda Város Önkormányzata Képviselő-testületének.

* **Előzetes hatásvizsgálat –**

**a parkolás szabályairól és a parkolási díj megállapításáról szóló önkormányzati rendelet megalkotásához**

A jogalkotásról szóló 2010. évi CXXX. törvény 17.§-a előírja a jogszabály előkészítőjének azon kötelezettségét, hogy előzetes hatásvizsgálat elvégzésével felmérje a szabályozás várható következményeit. Az előzetes hatásvizsgálat eredményéről a helyi önkormányzat képviselő-testületét tájékoztatni kell.

**A jogszabály társadalmi, gazdasági hatásai:**

1. A parkolási körülmények normalizálódása, javulása pozitív hatással van, az élhetőbb városi környezet kialakulásához, a városlakók életminőségének növekedéséhez.

**A jogszabály költségvetési hatásai:**

1. A jogszabály megalkotására és alkalmazására a pénzügyi fedezet biztosított.

**A jogszabály környezeti és egészségi következményei:**

* A jogszabálynak nincsenek környezeti és egészségi következményei.

**A jogszabály adminisztratív terheket befolyásoló hatásai:**

* Mivel a parkolók működtetéséről az üzemeltető gondoskodik, ezért adminisztratív terhek növekedése ott lesz kimutatható.
* A jogszabály megalkotása és alkalmazása nem ró az önkormányzatra jelentős adminisztratív terheket.

**A jogszabály megalkotásának szükségessége:**

* Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja.
* A közúti közlekedésről szóló 1988. évi I. törvény 8.§ (1) bekezdés i) pontja, 9.§ (2) bekezdése, 9/D.§ (2) bekezdése, 48.§ (5) bekezdése.

**A jogszabály megalkotásának elmaradása esetén várható következmények:**

* A jogszabály megalkotásának kimaradása bevételkiesést eredményez.

**A jogszabály alkalmazásához szükséges személyi feltételek:**

* A személyi feltételek biztosítása az üzemeltetőt terhelik.

**A jogszabály alkalmazásához szükséges szervezeti feltételek:**

* A szervezeti feltételek biztosítása az üzemeltetőt terhelik.

**A jogszabály alkalmazásához szükséges tárgyi feltételek:**

* A tárgyi feltételek biztosítása az üzemeltetőt terhelik.

**A jogszabály alkalmazásához szükséges pénzügyi feltételek:**

* A pénzügyi feltételek biztosítása az üzemeltetőt terhelik.